b'\n_START_ARTICLE_\nTi\xc4\x8darjev dom na Vr\xc5\xa1i\xc4\x8du\n_START_PARAGRAPH_\nTi\xc4\x8darjev dom na Vr\xc5\xa1i\xc4\x8du (1620 m) je planinska postojanka, ki stoji tik ob cestnem prelazu Vr\xc5\xa1i\xc4\x8d. Upravlja ga Planinsko dru\xc5\xa1tvo Jesenice.\n_START_SECTION_\nZgodovina\n_START_PARAGRAPH_\nTi\xc4\x8darjev dom na Vr\xc5\xa1i\xc4\x8du ima ve\xc4\x8d kot stoletno bogato in zanimivo zgodovino. Prvo ko\xc4\x8do na tem mestu je kot protiute\xc5\xbe nem\xc5\xa1ko avstrijski Vossovi ko\xc4\x8di na Vr\xc5\xa1i\xc4\x8du (sedanja Erjav\xc4\x8deva ko\xc4\x8da) zgradilo Slovensko planinsko dru\xc5\xa1tvo (SPD) na pobudo in ob pomo\xc4\x8di dr. Josipa Ti\xc4\x8darja, predsednika kranjskogorske podru\xc5\xbenice SPD. "Slovenska ko\xc4\x8da" je bila odprta 4. avgusta 1912. Med prvo svetovno vojno so jo zasedli avstrijski vojaki, med obema vojnama pa italijanski financarji. Po drugi svetovni vojni so ko\xc4\x8do v zelo slabem stanju prevzeli jeseni\xc5\xa1ki planinci. Po obse\xc5\xbenem popravilu je bila odprta 15. septembra 1946. Po smrti dr. Josipa Ti\xc4\x8darja, o\xc4\x8deta slovenskega planinstva v Gornjesavski dolini in soustanovitelju Gorske re\xc5\xa1evalne slu\xc5\xbebe (GRS), so jo preimenovali v Ti\xc4\x8darjev dom._NEWLINE_Zaradi dotrajanosti so na starih temeljih zgradili nov sodoben objekt, sedanji Ti\xc4\x8darjev dom, in ga 31. julija 1966 predali namenu. 50-letni jubilej so praznovali v soboto 23. julija 2016.\n_START_SECTION_\nOpis\n_START_PARAGRAPH_\nTi\xc4\x8darjev dom na Vr\xc5\xa1i\xc4\x8du ima v sobah 34 le\xc5\xbei\xc5\xa1\xc4\x8d in na skupnih le\xc5\xbei\xc5\xa1\xc4\x8dih 26 postelj. V jedilnici, dva prostora - je 93 sede\xc5\xbeev, zunaj pred ko\xc4\x8do je 110 sede\xc5\xbeev. Dom ima sanitarije, umivalnico in prho s toplo in mrzlo vodo v kletnih prostorih in nadstropju. Gostinske prostore ogrevajo s kme\xc4\x8dko pe\xc4\x8djo. V domu je teko\xc4\x8da voda, elektrika, telefon in prodajalna spominkov in razglednic.'